KIRJALLINEN KYSYMYS E-0843/99

esittäjä(t): Ursula Stenzel (PPE) komissiolle

(7. huhtikuuta 1999)

Aihe: Yleinen kilpailu COM/A/10/98/Option 2

Euroopan komissio järjesti 16. syyskuuta 1998 yleisen kilpailun, joka mitätöitiin ilmenneiden epäkohtien vuoksi. Kilpailu uusittiin 6. helmikuuta 1999.

Voiko komission mielestä olla mahdollista, että EU:n ulkopuolella asuville osanottajille ilmoitettiin uusintakilpailun yksityiskohtaisista ehdoista liian myöhään?

Voiko komission mielestä olla mahdollista myös se, että kilpailun osanottajat estyivät tulemasta uusintakilpailuun, koska komissio ei antanut heille riittävästi tietoa uusintakilpailun aiheuttamien lisämatkakulujen palauttamisesta?

Minkä perusteiden mukaan komissio palautti uusintakilpailusta aiheutuneet lisämatkakulut osallistujille, jotka joutuivat matkustamaan kilpailuun EU:n ulkopuolelta?

Komissio ilmoitti palauttamisesta tiedustelleille osanottajille, että lisämatkakulut maksettaisiin takaisin "towards" ja "according to set ceilings" - miten komissio tulkitsee tämän vastauksen?

Komission jäsenen Erkki Liikasenkomission puolesta antama vastaus

(23. huhtikuuta 1999)

Komissio järjesti yleisen kilpailun COM/A/10/98 voidakseen laatia ulkosuhteiden ja kolmansiin maihin suunnatun tuen hallinnoinnista vastaavien hallintovirkamiesten (A7/A6) varallaololuettelon. Kilpailuilmoitus julkaistiin(1) yhdessä neljän muun kilpailun kanssa, ja niiden karsintakokeet järjestettiin samanaikaisesti.

Karsintakokeet, jotka pidettiin 14.9.1998, mitätöitiin yhtä koetta koskevien tietojen vuodettua ulkopuolisille. Kirjeillä, jotka lähetettiin hakijoiden mukaan ja heidän lukumääränsä huomioon ottaen 10.-14.12.1998, komissio kutsui kilpailuun COM/A/10/98 ilmoittautuneita hakijoita osallistumaan uusiin karsintakokeisiin, jotka pidettäisiin 6.2.1999. Kilpailukutsut lähetettiin kolmansissa maissa asuville hakijoille mahdollisuuksien mukaan faksilla ja tarvittaessa erikoispikalähetyksenä. Kokeet pidettiin erittäin varmoissa ja kurinalaisissa olosuhteissa. Uuden karsintakilpailukutsun mukana toimitettiin uudet järjestyssäännöt sekä tiedot matkakulukorvauksista. Kaikille hakijoille kerrottiin, että heillä oli tiettyjen erittäin tarkkojen edellytysten perusteella mahdollisuus saada matkakulukorvauksia siinä tapauksessa, että he olivat osallistuneet 14.9.1998 pidettyyn kilpailun COM/A/8-12/98 karsintakokeisiin, että he osallistuisivat uusiin karsintakokeisiin 6.2.1999 ja että he jättäisivät matkakulukorvaushakemuksensa 6.2.1999 mennessä.

Hakijoihin sovellettiin eri sääntöjä sen mukaan, oliko heidän asuinpaikkansa, jonka he olivat ilmoittaneet ja joka kävi ilmi heidän kilpailuasiakirjoistaan 14.9.1998, yhteisön alueella vai kolmannessa maassa. Säännöissä otetaan huomioon, että joidenkin - etenkin kilpailun COM/A/10/98 - hakijoiden asuinpaikan ja koepaikan välimatka oli pitkä.

Komissio katsoo näin ollen, ettei ole mahdollista, että kolmansissa maissa asuville hakijoille olisi ilmoitettu matkakulukorvausten suorittamisesta liian myöhään. Komissiolle ei ole tullut tietoja, joiden mukaan tietyt hakijat eivät olisi osallistuneet uusiin karsintakokeisiin, koska he eivät olisi saaneet tietoja kokeisiin sovellettavista säännöistä.

Viiden kilpailun, COM/A/8-12/98, hakijat esittivät yhteensä 1 400 matkakulukorvaushakemusta. Kukin hakemus käsitellään erikseen ja ennen kaikkea todennetaan sen perusteeksi annettujen asiakirjojen perusteella. Tämä menettely on aloitettu vuoden 1999 helmikuun alussa ja matkakulukorvausten suorittaminen hakijoille on parhaillaan käynnissä. Maksut suoritetaan asianmukaisessa järjestyksessä.

(1) EYVL C 97, 31.3.1998.